b'\n_START_ARTICLE_\nTieto (yritys)\n_START_SECTION_\nHistoria\n_START_PARAGRAPH_\nNykyisen Tiedon historia alkaa vuodesta 1968, kun Espoossa aloitti liiketoimintansa Tietotehdas Oy.  Alkuvuosina Tietotehdas toimi p\xc3\xa4\xc3\xa4asiassa omistajiensa tietokonekeskuksena. Tietoj\xc3\xa4rjestelmi\xc3\xa4 kehitettiin ja yll\xc3\xa4pidettiin l\xc3\xa4hinn\xc3\xa4 Yhdyspankille, sen asiakkaille sek\xc3\xa4 muutamalle mets\xc3\xa4yhti\xc3\xb6lle. Tietotehtaan asiakaskunta laajeni 1970-luvulla, ja keskustietokoneiden rinnalle otettiin k\xc3\xa4ytt\xc3\xb6\xc3\xb6n keskisuuria tietokoneita. Henkil\xc3\xb6kohtaisten tietokoneiden k\xc3\xa4ytt\xc3\xb6 yleistyi 1980-luvulla. Keskustietokonepalvelujen ja -ohjelmistojen lis\xc3\xa4ksi Tietotehtaan toiminta painottui tietoj\xc3\xa4rjestelmien kehitt\xc3\xa4miseen. Asiakkaat edustivat useita eri toimialoja, ja liiketoiminta organisoitiin n\xc3\xa4iden asiakastoimialojen pohjalta. _NEWLINE_Useiden yritysostojen, fuusioiden ja strategisten kumppanuuksien ansiosta Tietotehdas kasvoi nopeasti 1990-luvulla. Yhti\xc3\xb6n nimi muutettiin Tietotehtaasta TT Tiedoksi vuonna 1995 ja Tiedoksi vuonna 1998. Vuonna 1996 yhti\xc3\xb6 vahvisti asemaansa tietoliikennesektorilla merkitt\xc3\xa4v\xc3\xa4sti ostamalla Avancerin. Vuonna 1996 Tieto fuusioitiin Valtion tietokonekeskuksen kanssa._NEWLINE_Tieto ja ruotsalainen Enator yhdistyiv\xc3\xa4t TietoEnatoriksi vuonna 1999. Yhdistyminen toteutettiin Tiedon tekem\xc3\xa4n julkisen ostotarjouksen kautta. Uuden yhti\xc3\xb6n kotipaikaksi valittiin Suomi ja toimitusjohtajaksi Tiedon toimitusjohtaja Matti Lehti. Tiedon suurimman omistajan Soneran osuus oli ennen yhdistymist\xc3\xa4 noin 27 prosenttia osakkeista, ja sen osuus TietoEnatorista oli noin 20 prosenttia. Yhdistymisen syyksi yhti\xc3\xb6t nimesiv\xc3\xa4t liiketaloudelliset syyt ja synenergiaedut._NEWLINE_Tietotekniikka-alan globalisoitumisen kiihtyess\xc3\xa4 2000-luvulla my\xc3\xb6s TietoEnatorin kansainv\xc3\xa4listyminen sai vauhtia. Tuotanto halpaty\xc3\xb6maissa k\xc3\xa4ynnistettiin vuonna 2004. Samaan aikaan intialaiset yritykset tulivat pohjoismaisille markkinoille, ja kilpailu kiristyi. Vuonna 2007 yhti\xc3\xb6 otti uuden suunnan, ja toiminnan painopiste oli taas Pohjois-Euroopassa. Valituilla toimialoilla, kuten tietoliikenteess\xc3\xa4, jatkettiin kuitenkin globaalin toiminnan kehitt\xc3\xa4mist\xc3\xa4. _NEWLINE_TietoEnator muutti nimens\xc3\xa4 virallisesti Tieto Oyj:ksi kev\xc3\xa4\xc3\xa4ll\xc3\xa4 2009. Hannu Syrj\xc3\xa4l\xc3\xa4 joutui j\xc3\xa4tt\xc3\xa4m\xc3\xa4\xc3\xa4n Tiedon toimitusjohtajan paikan huhtikuussa 2011, mink\xc3\xa4 j\xc3\xa4lkeen yhti\xc3\xb6 tiedotti hein\xc3\xa4kuussa F-Securen toimitusjohtajan Kimmo Alkion siirtyv\xc3\xa4n Tiedon uudeksi toimitusjohtajaksi marraskuussa 2011._NEWLINE_Kes\xc3\xa4kuussa 2019 Tieto ilmoitti yhdistyv\xc3\xa4ns\xc3\xa4 norjalaisen EVRY:n kanssa TietoEVRY:ksi. K\xc3\xa4yt\xc3\xa4nn\xc3\xb6ss\xc3\xa4 kauppa toteutetaan niin, ett\xc3\xa4 EVRY sulautuu Tietoon. Uuden yhti\xc3\xb6n osakkeet tullaan noteeraamaan Helsingin ja Tukholman lis\xc3\xa4ksi my\xc3\xb6s Oslon p\xc3\xb6rssiss\xc3\xa4. Yrityskaupan my\xc3\xb6t\xc3\xa4 Apax Partnersista on tulossa TietoEVRY:n suurin osakkeenomistaja noin 20 prosentin osuudella.'